Chin party na vote lole That na si ding in ti – Daw Tin Cuai | Falam Online Media\nOctober 28, 2020 October 28, 2020 Ni Hnem Sung\t0 Comments\nMatupi CNLD vice chairman ဦးလောင်ဟွန်း in an mah party vote dingin numi pakhat a hringhro ciamco tiah Chinland NLD Group ah an ngan ih hringhro tuartu ih sim sal lai video khal an tarlang cih.\nAn ngan mi vek a si le hringhro tuartu ဒေါ်ထင်စွေး cu Matupi, ခိုဘွေရပ်ကွက်, ဟာလ်တူး khua ih um a si ih Matupi CNLD vice chairman ဦးလောင်ဟွန်း in October 23 ni ah an mai party vote ding ih a sawm mi a cukha lo ruangah “CNLD na vote lo le lo that na si ding” ti tiang in a hro ti a si.\nCuih thuthawn pehpar in ဒေါ်ထင်စွေး cu rehsia lungphang in a um ih October 27 ni ah a hmuhtonmi hmuahhmuah cu NLD EC committee hnen ah report nak a nei ti`n Chinland NLD Group Facebook cahmai ah an ngan.\nဒေါ်ထင်စွေး ih report lai cu Video in an zuk ih, video sung ah cun “ka inn ah a ra ih sangka zawn a thlen ah ‘vote na pek ding le ka sim ding. Na pek lo ding cun ka lo sim sak lo ding’ in ti. Asinan, ṭongkamkhat hman ka sawn lo.”\n“Politic thu le rampi hrilawnak ih tel ve tu ding palai thuhla in sim ciamco. Nan kei mah lam cun zo ka vote ding timi ka thinlung ah ka bot cat zo.”\n“A ṭong mi ka ngaih sak lo zia a thei thiam ih ‘na duh lo timi ka thei’ ti`n a thin a heng ciamco. Kei cun ‘ka ngai ko’ ka ti ih a ṭong peh vivo nan kam khat hman ka sawn lo.”\n“A phunphun in a ṭong rero nan ziang a ṭong ti khal ka thei mumal lo, ka lung cii a mit thluh. Awka danglam hringhro phunpha ih a ṭong ciamco cu, in capoh ah ka ruat lawk. Nan, karbak ih a suk phah ah ‘Chin party na vote lo le that na si ding’ in ti ih ka thin phang zet. Ziang hman khal ka sawn lo. Ka riahsia zet” ti`n ဒေါ်ထင်စွေး cun camera hmai ah a ṭong a si.\n← Mandalay : Grand Park Hotel dot 27 nak in Minung 3 tla that\nFMP le Siizung hnaṭuan ṭhenkhat in Isolation ward thianfainak an nei →\nFalam Mipi Hrangah Zawn In Ruat Sak Hram Uh\nFalam ah Covid nat nak in mipakhat thi sal (June 29)


Hringnun ah sumpai ih kan lei thei lomi thil (5) - IHBURLEN\nSumpai um phot sehla ziangkim lei a theih tiah olsamten kan sim ṭheu. Si ee, thil ṭhenkhat cu lei a theih ngai. Asinan sumpai ih lei theih lomi thil sunglawi zet an um. Sumpai ih thlengh thei lo khal an um.\nKhatlamzawng ih kan sim asile sumpai ih lei theih pawl hi rei an daih dah kel lo. Asinan sumpai ih kan lei thei lomi pawl lawngte an hngetkhoh ṭheu. Cu pawl tla cu:\nKan theih cio vekin caan hi ziangtluk a mankhung. Mi pakhat hi huham nei zet, mi ropi zet khal si sehla caan tlunah thuneihnak a nei thei lo. Sumpai in caan liam zomi leisal a theih lo vekin a ra lai dingmi caan khal lei lawkcia a theih ve lo.\nLeitlun ah ‘caan’ tlukih huham nei an um lo. Caan hin ziangkim a khuahkhirh thluh. Curuangah a tikcucaante ah kan zir, kan tuah ding kha a thupi. Ṭhenkhat cu caan kan hman thiam lo ruangah kan siraw ruangro ṭheu. Jonathan Estrin cun ‘Caan upat thiam le thiam lo tahfung cu ziangvekin a hmang ṭangkai timi ah a ṭhumaw,’ tiah a sim.\nNitin rori lungawi thei hlenghleng lo an um. Cu pawl khi a tam sawn cu sumpai an neih lo ruangah si loin an sumpai in lungawinak a thlenpi lo ruangah a si sawn. Sumpai neih hi lungawinak thlentu ah kan rak ruat ṭheu nan, a rak si riai lo. A nei tam pawl hleihlei thinpit le vansang in an um sawn. Curuangah sumpai hin lungawinak a lei thei hrimhrim lo.\nMai sinak ih lungawi, mai dinhmun ih diriam le mai’ cantawkih hnangamnak tivek pawl khi sumpai neih ciamco ṭul loih kan ngahmi an si. Tibet phungki mifim zet cun, ‘Lungawinak hi sumpai ih lei ding va hawl ciamco a theih lo. Kan tuahṭuannak ihsin amahte kan ngahmi a si,’ tiah a sim.\nṬhenkhat cun neinung sehla rualpi cu kan nei tam mai ding, an ti ṭheu. Sumpai neih ruangih rualpi kan neihmi khi rualpi ṭha taktak an si lo. Cuvek pawl cu tlaksiat caan ah an hlo ṭheh men. Rualpi ṭha pawl cu sumpai ih lei theih lo minung pawl khi an si.\nCuruangah rualpi ṭha hawl awla sumpai in lei tum hlah. Rualpi ṭha cun siat na ton ah hlapi ih a um hmanah a lo pan ding. A lo pehtlaih tengteng ding.\nDuhdawtnak hi a kau tuk ih a thuk tuk fawn. Rualpi duhdawtnak, unau duhdawtnak, sungkhat duhdawtnak le innsang duhdawtnak pawl hi sumpai ih lei theih a si lo. Ṭhenkhat cun sumpai nei tam nungla duhdawttu kan ngah si mai, kan ti. Sim zo vekin cu pawl cu sumpai neih lo caan ih mitthli tlatertu men an si.\nNgaizawng thu khalah sumpai ih lei theihmi an si ahcun duhdawtnak a tling lo. In duhdawttu taktak cu sumpai kan neih lo caan khalah in duhdawt dan a kel thotho. Sumpai cun hip theinak huham, phurnak mi a pe ko nan, duhdawtnak lawngte a lei thei cuang lo.\nKan damlo caan ah sizung ah sivai phunphun in tuamhlawmawk a si ṭheu. Asinan kan nat dan ihzirin damnak kan hmu ih dam thei lo dinhmun khalah kan thleng thei. Damnak pawnlang cu sumpai in a lei thei ko nan, nat besia lawngte sumpai in a lei theih cuang lo. Tuamhlawmawk ṭul lo rori ko um ding cun sumpai in a lei theih lo sinsin.\nNatnak pakhat hman nei lo ding le harhdam lellel ringring dingin sumpai in lei tum bang sehla ziangtluk a harsa pei!\nDamlonak phunphun cu sumpai in kan tuamhlawmaw thei a si mahna! Nunnak thaw lawngte sumpai ih lei theih rual a si lo. Theih sehla leitlun ih milian pawl an thi dah lo ding ih mi rethei pawl ni khat hman kan nung ngah lo ding.\nSumpai ih lei theih lo (5) kan tarlangmi pawl khi manmual an neihzia siar thiamtu kan si ih ṭangkai zetih kan hman thiam ding a thupi tuk.\nChin Federation Army (CFA) din fel a si ih hotu pawl hrilnak an nei


A Nasazetmi Mangbangza - Chinland Today Media\nDecember 15, 2010 10:31 pm·0 comments\nCuih meiling cun ka hmur a run dai ih, “Zoh hnik, na hmur a dai zo; atu ihsin na mawhnak a hlo ttheh ih na sualnak cu ngaidam a si zo,” tiah a ti. – Isaiah 6:7\n– Amos 4-6\n– Thuphuan 7\nMirang evangelist Leonard Ravenhill (1907-1994) in, “Tuih sun ah Pathian ih mangbangza thil tumbik a tuah theimi cu: a thiang lomi leilung ihsin a thiang lomi mi pakhat a laak ih mi thianghlim ih a tuah hnu ah a thiang lomi leilung ah a ret saal ih thianghlim dingin a kilkhawi,” a ti. Pathian in a minung pawl hnenah thu sim dingin Isaiah a kawh tikah hi tivekin a tuah a bang.\nUzziah siangpahrang a thih caan kiangkap ah Isaiah in Pathian ih laarnak a hmu. Lei le van ih Siangpahrang diktak cu a saangzetmi siangpahrang tokham parah to in a hmu. Serafim vancungmi in an biak ih a thianhlimnak, mangbangza a sinak, le a sunlawinak hla in an thangtthat.\nIsaiah in cuih laarnak a hmuh tikah, “Ka cem a si! Ka ruahsan ding zianghman a um nawn lo,” (6:5) a ti. Misual a sizia theih awknak in Pathian ih thianternak cohlang dingin a hruai. Thianter a si vete in thuthangttha sim fial a si cih (c.9). Isaiah cu nun thlianghlim ih nung ding le a thianghlim lomi pawl hnenah a thianghlimmi Pathian ih Thu sim dingin thlah a si.\nPathian in Amah in hmuter a duhnak san cu kan si vekin dikzet in kan hmuh awk ih A zaangfahnak kan ttul zia thei thuk sinsin in, A hrangah nung sinsin ding le A Thuthangttha phuang dingah a si. – Marvin Williams\nKa nunnak ihsin Na zaangfahnak luangter aw,\nMi in duhnungza Na hmuihmel an hawl tiangin;\nAw, ka sungah zianghman hmu hlah hngai seh,\nNa hnen ihsin thlarau pakhat lampialnak suahtertu! – Roberts\nPathian ih zaangfahnak cu sual khawthim sungah a tleu hleicebik.\nRilrawng le Tihaal mi pawl


Mipi Lung buaiter deuh tu CNA thusuah simfiahnak - Falam Online Media\nMipi Lung buaiter deuh tu CNA thusuah simfiahnak\nMay 7, 2022 May 7, 2022 admin\t0 Comments\nMin Aung Hlaing in remdiahnak thu reltlang dingin Tlangpar hriamkai hruaitu pawl a sawm mi thu ah Chin National Front in May 6 ah theihternak capi an suah ve.\nThusuahmi ah ramkhel phungdan vekin remdiahnak tuah an duh thu siseh, remdiahnak thurel nakah a teltu ding hmuahhmuah kim thluh in le ramdang/ramleng pawlkom picang theihpitnak thawn a dikmi remdaihnak tuah an duh thu tarlang a si ih, a neetnak ah CNA cun mipi duhnak thlunin mipi lam ah kan ṭang hrih ding tiah an tarlang.\nCNA thusuahmi par ah hmuh dan dangdang a um ih miṭhen cun Min Aung Hlaing sawmnak kan cohlang tithawn a bangaw ko an ti lai ah mihrekkhat in fiangfaiten thu an suah lo. A remcang cun kan cohlang ding ti thawn a bangaw an ti ve thung.\nHih thuthawn pehparin kum 10 lenglo ramkhel khawvel ih rak tlangleng vetu Salai ZCL cun hitin a sim fiang.\nMin Aung Hlaing in Dothlengnak luban a simi CRPH, NUG le PDF/CDF ralkap pawl tel loin Tlangpar hriamkai hruaitu pawl cu April 22 ah remdaihnak thu reltlang dingin a sawm hai ih, amah rori thawn tongaw dingin May 9 tiang hmin pek caan a pe hai.\n“CNA thusuah cu mipi duh dan kan thlun ding ti thawn a bangaw. Mipi cun remdaihnak an duh rualin ralhraang uknak hnuai ih um an duh lo ti cu kan thei tlangpi. A olzawng in sim men seh la doawknak tawp terin Min Aung Hlaing in lalnak tohkham tilawng sehla, mipi duhmi hruaitu pawl in rampi ukhruai sehla,,, cumicu mipi duh mi a si.”\n“Asinan Min Aung Hlaing cun cuih zin a zawh tum lo. Mipi duhmi NUG cozah le a ralkap pawl hnongin Tlangpar hriamkai pawl lawng remdaihnak tuah dingin a sawm.”\n“Cuti a si tikah MAH ih remdaihnak thurel tummi le mipi duhdan a kalhaw. CNA in mipi lam ah hnget zetin kan ding an timi cu Min Aung Hlaing sawmnak kan cohlang lo ti thawn a bangaw. Ruatbuaiding zianghman a um lo.”\n“Cun, thu an suah dan a ciang lo titu hrangah hitin ka rel duh. An thu suah mi kha ramkhelnak thawn pehparih thusuahdan keelte a si ko.”\n“KNPP, KNU le KIO thusuahdan thawn a bangaw thluh mi a si. An nih khalin remdaihnak an duh thu an tarlang ko. Nan, Ramkhel phungdan pangaiten le a tel dingmi pawlkom tinkim an tel lo cun MAH sawmnak kan cohlang lo an ti thluh mi a si.” (Opinion)\nMin Aung Hlaing letnak CNA thusuah\n← Mipi ralkap an um lo veten Ralhraang ralkap in Khawsung ah mi ceek ciamco\nCangsual pangin CNDF ralkap pakhat nunnak liam →\nFTIMT in Falam ih raltlan pawl Bomnak pe\nKalaymyo kiang ah CNDF le SAC ralhraang nasaten kapaw\nRalkian dinhmun in na theih tengteng ṭulmi Thil Thupi Phun 6\nJune 29, 2021 July 5, 2021 Ni Hnem Sung 0


Senpi Rorel Dan - Chinland Today Media\nSenpi Rorel Dan\nApril 11, 2009 5:08 pm·0 comments\n2/3 Vote hmuh lawngih thu titluk theih mi pawl\n“Senpi Rorel Dan” hi thupi pahnih in kan zir khawm zo ih, tui tumah leitlun hmun kipih Cozah , Kohhran, Pawlkom le ziang vek Meeting nak hmun khalih theih mi le theih ding “2/3 Vote” hmuh tul mi thu pawl zir tlang le uh si. Cu mi hlanah “Vote” ci thum hi kan theih fiang ta a duh um zet.\nRemtih tlan (General Consent) :Meeting kai member za te ih lungkim tlan mi thu a si. Member pakhat lawng khal in rem a ti lo cun General Consent ah pawm theih a si lo ih Vote lak a tul. Remti lo zo hman an um lo cun Vote lak a tul lo.\nVote tam sawn (Majority Vote) : Vote petu ngah tam sawn a si lo le Vote a hrek hnakih tam ngah mi cu Majority Vote a si. Thu titluknak dingih hman bik mi a si.\n2/3 Vote : Vote pek mi lakin hmun thum thenih hmun hnih Vote relnak a si. (Thimnakah; minung 15 Vote petu um mi thu ah 2/3 Vote cu ziangzat a si ti le 2/3 = 0.7 a si ruangah 0.7 x 15 = 10.5 a si vekin 2/3 Vote zat cu 10 a si ding. Cu vekin, minung 16 x 0.7 = 11 vote, minung 17 x 0.7 = 12 vote.\n1) Dan hrampi remthat/ti danglam/Suspend ( Amend/Annul/ Rescind/Repeal/ Suspend )\nDam hrampi (Constitution) le Kaihhruaiawk Dan (By-laws) ti danglam duh le remthat tul can a ra thleng tikah 2/3 Vote hmuh tengteng a tul a si.\n2) Thurel tluk zo mi ruatkhawmkir rawtnak\nZiangruangah si maw thurel tluk zo mi ruatkhawmkir tul / duh can a um a si le 2/3 vote hmuh a tul. Thu ti tluk a si lai ih remti lam lawngin ruatkhawmkir rawtnak a nei thei a si. Voi khat ruatkhawmkir a si zo hnu cun voi hnihnak ruatkhawmkir rawt theih a si nawn lo.\n3) Thurel tluk zo mi thiat rawtnak\nA parih thu thawn a bangaw ciah. A si nan, thil ti danglam theih nawn lo mi pawl cu ruatkhawm le thiat dingih rawtnak a um a si khal le a tling lo. Thimnakah: in / ei zo hnu ih in / ei le lo dingih rawt, feh zo hnu feh le lo dingih rawt, lei zo hnu lei le lo dingih rawt.\n4) Ruatkhawm lo / rel lo dingih rawtnak\nZiang thu khal ruat / rel khawm lo dingin rawt theih a si ih, a si nan 2/3 vote a hmuh a tul. Zo hmanih rel khawm hlanah zamrang te dingih rawt ding a si. Mi pa khatkhatin an rel zo hnu cun rawt theih a si nawn lo.\n5) Agenda lo vekih feh\nThurel lai ah agenda rel hrih lo relkhawm tul can a um theu. A si lo le, agenda pakhat ih thu le relkhawm le ding mi agenda pehtlaihawknak an neih tikah agenda lo vekih feh duh can a um theu. Cu ti ih agenda lo vekih feh ding a si lo le a ra lai ding mi agenda hlan deuh ciahih rel dingih ret lawk (Order of the day) dingih rawtnak pawl cu 2/3 vote hmuh ta a tul a si.\n6) Relkhawm titawpih vote lak rawtnak\nThu pakhat relkhawm a si zo mi cu Chairman khalin amai thu in a khar thei nawn lo, member lungkim tlannak lo cun. Relkhawm can a rei deuh tlang titu cun relkhawm titawp ih vote lak rawt ding a si ih 2/3 vote a hmuh a tul thung.\n7) Relkhawm can ding bikiah (Limit of Debate)\nRelkhawm can bikiah neih hi ti dan ding tha zet pakhat a si. Member in “Hi thu hi minute 15 sung vial relkhawm dingin ka rawt a si” a ti thei. A si lo le “Hi thu hi mi 4 in an relkhawm thluh ih relkhawm titawp dingin ka rawt a si” a ti a si cun Chariman in 2/3 vote ih thu titluknak tuah mei ding a si.\n8) Nomination khar / Limit tuah\nHrilawknak a um tikah mi paziat lawng nominate theih tin maw, a si lo le nominationa khar thlang dingin rawt theih a si ih 2/3 vote cu a hmuh a tul.\n9) Can dangih ruatkhawm le / Committee hnenih pek rawtnak\nThu rel mi cu meeting le tikih relkhawm le siseh ti si maw, committee pa khatkhat kutih ret duhnak a um a si le 2/3 vote in thu rel tluk ding a si. Committee hnenih pek a si tikah ziangvek cin tiang an rel thei a si ti hi minute tel zel ding a si.\nHi mi lo thu dangdang 2/3 vote hmuh tul mi pawl a um lai nan a tlangpi thu in tu ih kan zir khawm mi thu pawl hi cu ziangvek meeting nak hmun khal ih tlun ding mi Senpi Rorel Dan a si. Hmai zarh ah reorelnakih that tul mi tha zetzet lawrkhawm mi kan zirkhawm tlang le ding.


James Bond zuknung cang hmaisabiktu Sean Connery mual liam | Falam Online Media\nJames Bond zuknung cang hmaisabiktu Sean Connery mual liam\nCangtubik dinhmun in James Bond zuknung rak zuk hmaisabiktu Sir Sean Connery cu caan tawkfang damlo in a um hnu, Bahamas ih a um lai ah itthatlan in a nunnak a cem tiah BBC cun October 31 ni ah a tarlang.\nSir Sean Connery cu Scotland ram mi a siih kan dung August thla ah khan kum 90 a kim.\nAthihnak thuthang a suak veten Lemcang khawvel ih a rual ṭha pawl cun an ui thu le an riahsia thu online ah an tarlang ih, James Bond zuknung tuahtu khal in “Sir Sean Connery cun kum 90 a kim hnu ah mual in liam san. Amah hi cangtu dinhmun in James Bond lemcang hmaisabiktu a si. 1962 kum ih James Bond zuknung hmaisabik Dr. No a cang hnu ah From Russia With Love, Goldfinger, Thunderball, You Only Live Twice le Diamonds Are Forever timi James Bond zuknung pawl cu hlawhtling zetin a cang suak a si” ti`n twitter ah an tarlang.\nSir Sean Connery cu Scotland rampi ih suanvawr zet mi lemcangthiam hminthang a siih 2006 kum ih American Film Institute’s Lifetime Achievement Award timi zuknung khawvel ih sunloihnak ropi a dong hnu in zuknung khawvel in a cawl.\n1988 kum ah The Untouchables timi zuknung thawn Oscar a rak dong ih a mah tel nak Indiana Jones and the last Crusade, Highlander, The Hunt for Red October le The Rock timi zuknung pawl khal mipi duh a co zet.\n2000 kum ah British siangpahrang ih khaisan mi sinak “Knight” dinhmun saang a co ih “Sir” tiih kawh a simi hmin ṭhatnak a nei.\nA nupi hmasa Diane Cileto thawn fapa pakhat an nei ih 1975 kum ih a neih mi a nupi Micheline Roquebrune thawn cu a nunnak a cem tiang fa an nei thei lo.\nAmah hi James Bong cangtu minung 9 lak ih mi ropibik tiih ruah mi a siih a nunnak a cem mi hin zuknung khawvel ah thimzing a tlung ter a si.\n← Bus hngak lai, mi pakhat cu Zinghman rual umnak feet 12 thuk ah a tla tupti\nTurkey : Linghnin hnu Nikhat le nazi 10 rei hnu ah Inn cim lak ihsin kum 70 mi runsuak →\nMinung 9 thattu Takahiro Shiraishi cu Tokyo District Court in Thih Daan a Tat


China Ih Daanlo Myanmar Hnatuantu 400 Zikte Kuatkir - Chinland Today Media\nChina Ih Daanlo Myanmar Hnatuantu 400 Zikte Kuatkir\nJuly 4, 2014 12:39 pm·0 comments\nChina ah daanlo in hna va tauntu Myanmar hnatuantu 400 zikte cu July 2 ni ihsin Myanmar ah an kuatkir hai, ti a si. China, Shandong ramthen Banjo khawpi ih Phocaea arsa company ih hnatuantu Myanmar rammi daanlo hnatuantu 352 cu Shan ramkulh Muse khawpi ah an rak kuatkir.\nJuly 3 ni zinglam nazi 9:00 hrawngah Myanmar daanlo hntuantu 352 le July 2 ni ah Myanmar daanlo hnatuantu 33 cu China ihsin Myanmar ah thatein an rak kuatkir. Hnatuantu pawl hi an hlawhman thatein an ngah thluh ih an damlo hmanah cetzung ah sikhan a um ruangah alakin an tuamhlawm, ti a si.\nHnatuan pakhat cun, himi hi Rakhaine ihsin hnatuantu 40 an tlansuak ih palik an report ruangah a si. A tlansuakmi pawl cu palik in an kai thluh ih an thlah hrih lo, tiin a sim. An rak kuatkirmi hnatuantu pawl hi Rakhaine, Shan, Kachin ramkulh pawl, Sagaing, Magway, Mandalay ramthen pawl ihsin an si. (Ref: 7 Day Daily)\nMandalay Buainak Thu Ah Mi 16 Kai\nKachin Nu Pahnih Thihnak In Rampi A Deng\nPagu Ramthen Khindangyi Khua Nu-pa Lutantu Kai Ngah


Ni 30 hnu ah Beirut Innsiat tang in Minung Lungtur thawm an thei | Falam Online Media\nLeitlunpi hnihtertu Beirut tipikap puakkuainak thla 1 cekci rei hnu ah inn siat mi Thingbelcawng, Tlakrawh, Thir le Lungṭiak tanglam in minung Lungtur thawm an thei.\nLebanon khuapi Beirut tipikap godown ih ret mi 2,750 tonnes ammonium nitrate cu August 4 2020 ah a puak ih minung 200 kim zik an thi. Minung 6500 lenglo nih hriamhma an tuar ih Inn le Lo siatral, umnak neilo minung 300,000 hrawng an um.\nHimi puakkuainak ah tu ni tiang mi 7 an hlo lai ih ramdang bawmnak thawn cuih mihlo pawl cu an hawl pehzom rero.\nChile ram mithiam pawl in Flash tiih an ko mi Ui fim thawn mihlo an hawl ih 3 September, tlawngkai nili ah an hruai mi Ui fim cun inn siat mi hnawmhne tangah minung rim a thei ih leilung huat phah in a virh vivo.\nCuih hmun cu tulai technology Thermal imaging hmang in an scan ih minung pahnih umvek in an hmu. Taksa fate pakhat in taksa tuum a pawm lai a lang ih minute pakhat ah voi 18 thawthawt thawm khal a lang cih.\nCuveten, cuih hmun ih hnawmbal pawl an haai ih Thermal imaging sensor ih lang mi minung taksavek cu an hawl. Aum nakding awmang cu nasaten an hawl nan zianghman an hmusuak lo.\nHih thuthawn pehpar in mihlo hawlnak ih volunteer civil defense Qasem Khater cun, “Cet ih khihhmuhnak pawl ah kan hawl nan zianghman kan hmu lo.” a ti.\nA rualpa volunteer Mansour Ai Asmat cun, “hmun dang khalah cet kan hmangmi sensor in minung Lungtur awn a kaai ngah. Ui fim in minung rim a theihnak hmun le kan cet ih khihhmuh nakah nasaten kan hawl. Hnawmhne kan haai tapiang in kan cet hmang mi signal a cak sinsin. Minung umnak neih vivo vek in a lang nan zianghman kan hmusuak lo” tiah CNN hnen ah a sim ih “a hawltu pawl cun 100% rorin minung umding kan zum. Nan, a thi maw a nung ti cu a ciang lo” a ti.\nMansour Ai Asmat cun, “Ui fim in minung riim a hnim ngah mi cu a ciang rori tinak a si. Kan ruahsannak pawl cu Ui fim le Cet kan hmang mi ah a ṭhumaw. Kan theihhngilh loding thupi pakhat cu Haiti ram linghnih lai ah innsiatmi tangah rawl lo ti lo in ni 28 umsuaktu an um a si kha.”\n“Kan hawl nak ah zianghman a um lo khal si men thei. Nan, an pahnih rorin khihhmuhnak an nei tikah thil pakhat khat a um ti cu a ciang. Curuangah Ui fim in minung riim a hnim ngah sung le Cet ih a khihhmuh sung cu kan hawl caamcin ding” a ti.\nMihlo hawltu pawl cun hawlpeh vivo an duh nan khua thim zo ruangah le a dingdar zet mi inn phar pawl a ciim pang thei ruangah cozah lam in cawl lawk dingin a kham.\n← Ka Pi Na ThuThu Si Seh – Pu Khuang Lian Sum\nIsrael : Khualaili takah SiiChauch (Weed) an Vorh cu an cuhaw vualvo – VIDEO →\nTipi ih hnawm hlonmi cu Cyclone tauktae in Mumbai khuasung ah deng lut sal\nMay 20, 2021 Ni Hnem Sung 0\nInauguration puai ni ih Bernie Sander zuk cun $1.8 million lenglo a lak lut zo\nJanuary 28, 2021 January 28, 2021 Ni Hnem Sung 0


Aung San Suu Kyi An Suah Ding - Chinland Today Media\nJanuary 27, 2010 2:15 am·2 comments\nTuikum November Thla Ah Aung San Suu Kyi An Suah Ding\nBurma ram Home Minister, Major General, Maung Oo in thuthangca latu pawl hnenih a sim nakah Aung San Suu Kyi cu tuikum November thla ah Thawng Inn ihsin suah a si ding tiah a sim.\nHimi thu ah minung tampi cun thufiang zum tlak zianghman a umlo tiah an ti. Asinan Home Minister, Major General Maung Oo in Thuthangca latu pawl a komnak hmun Kyankpadaung khua ih himi thu a sim laiah mipi tam zetin an thei ih, cu ruangah zumtlak a si koding tiah mi tampi cun an rak tive.\nHome Minister, Major General. Maung Oo cun Suu Kyi lawng silo in National League for Democracy (NLD) hotu hlun kum 10 thawng an thlak zomi Tin Oo khal hmaithla ni 13 ah Thawng Inn ihsin suah a si ding tiah a sim. Home Minister, cun Burma ram hrilawk nakding cu dikzet leh felfai zetih tuahding a si ruangah Politics ruangih thanwgtla mi tampi khal suahter an si ding tiah a sim.\nEthiopia Ram Vanzam A Tla\nEthiopia ram Vanzam khualtlawng phurtu Flight ET 409 minung 89 phurtu cu Mizan sunah Mediterranean tipi parah a tla. Hi Vanzam hi Lebanon ram khawpi Beirut ihsi Ethiopia ram khawpi Addis Ababa panih zuang a siih, Beirut khawpi ihsi a zuansuah hnu reilo te minute 5 hrangah a tla cih a si.\nEthiopian Airlines thu neitu pawlin an sim nakah himi Vanzam ah khualtlawng minung 80 an to ih a Vanzam hna ttuantu minung 9 an si. Vanzam ih to mi pawl lakah Lebanon, Ethiopia, British, rammi an tam bikih Turkey, France, Russia, Canada, Syria, leh Iraq mi ziang mawzat antel tiah an sim.\nLebanon Transport Ministy leh Cozah thu neitu pawl cun himi Vanzam tlak thu an theih veten Helicopter leh lawng ralkap ziang maw zat an kuatcih ih, Lebanon ih UN ralkap pawl khalin lawng 2 hmangin Vanzam tlaknak hmunhi an panve.\nHimi Vanzam tlaih minung ruang pawlcu tuisun tiangah minung 21 ruang hmuhsuak zo a siih, an lakah hin nungdam an um leh umlo cu theih fiangnak a um lonan Lebanon ralkap thupuangtu cun nungdam ih um an um a zumlo thu a sim.\nMithi ruang pawl hawl dingin British, France, Cyprus leh US ram pawl khalin an Lawng ralkap pawl an kuat ve ih Lebanon ralkap pawl anbawmding, Ethiopia Airlines thu neitu pawl cun himi Vanzam a tlaknak sancu nikhua a siat tuk ruangah a si an zumthu an simih, Lebanon President, Michel Suleiman cun Vanzam tlaknak sancu zum thu menih relding a silo ih ziangruangah a tla timi fiang tei zinzoi a ttul a si ati.\nIsreal PM in West Bank Ih Inn Sak Bansan Tum Lo\nIsreal Prime Minister, Banjamin Natanyahu cun West Bank ih Juda pawlin Arbor Day an hman nakih thu a sim nakah West Bank ih Isreal pawlin umnak Inn an sak rero mi pawl cu bansan mai a tumlo thu a sim. Isreal PM cun Juda miphun umnak dingih Isreal in rem a ruat micu Isreal ram diktak a si ati.\nHimi hmunah hin Isreal Prime Minister, Banjamin Natanyahu cun hminsin nak thingkung a phuncih ih, Hi a thingkung phunnak hmuncu Isreal pawlih umnak diktak hmun a si ruangah kumkhua in Isreal ram a si ding a ti.\nIsreal PM thusim mihin Palestinian pawlih thin a ti hengzet ih, Isreal leh Palestinian karlakih rualrem awknak lamzin cu Isreal Prime Minister, Banjamin Natanyahu in a tisiat thluh a sihi tiah an simih, Palestinian pawlin West Bank, Gaza leh East Zerusalem ih ram hramte an neih theinak dingah theihtawp suahih an do vivo dingthu an simve.\nUS Raldo Nak Vanzam a Tla\nPakistan Intelligence hotu pawlin an sim nakah US raldo nak Vanzam Pilot umlo Drone Missile cu tihni zanah Pakistan ramsung North Waziristan ih Hamzoni khua ah a tla tiah an sim. Hi US raldo nak Vanzam Drone Missile hi ziangruang bikah a tla ti theifiang nak a um hrihlo ih, a Ceet thatlo ruangah maw Tapung pawlih kahthlak mi tihi zinzoi an tum lai a si.\nUS ralkap pawlin Tapung pawl Bomb thlaknak ih an hman ttheumi Raldonak Vanzam Pilot umlo Drone Missile hi kum 2008 December thla khalah Afghanistan leh Pakistan ramri Jalal khua ah a rak tla zo ih, Missile a phurhmi kha leilung a thlen ah a puaklo ih minung siatsuah mi a neilo.\nUS Leh Russia\nRussia President, Dmitri Medvedev in Kremlin ih State Council Assembly ih thu a sim nakah US leh Russia karlak ih ralthuam thuhla ih thu fello ummi cu a rei hlanah relfel a si ding tiah a simih, Ralthuam an neih mi hmangsuak lo veve dingih thutiam an tuah nakcu za ah 95% cu relfel a sizo tiah a sim.\nRussia President, cun Nuclear ralthuam thuhla ah US in Europe ram pawlih Missile Defence System a ret ruangah an thu a hmuh awk theilo thu a sim.\nHimi laiah US cun Russia thawi ralthuam thuhla ih biakawknak thu an neih micu midang donakih hmandingmi ralthuam pawl thuhla lawng a telih mairam kilhim awknakding ralthuam thuhla cu tikcu remcang neih tikih biakawk ding a si a tive.\nRussia leh US hin kum 1991 ih an rak tuah tlang zomi Strategic Arms LImitation Treaty cu nikum December thla ah khan a cemih, cumi hnu ah himi thutiam tuahsal dingin an nawr aw rero laiih, Leitlun ih ram ropi pahnih karlak thutluknak thuhi leitlun ramdang pawlkhalin an ngaicang zet.\nNorth Korea Leh South Korea\nNorth Korea cun an ram inn hnen South Korea cu Do awknak thu puangah a puh. Theihcia zo vekin kandung zarh ih South Korea Defence Minister, Kim Tae- Yong in North Korea in a Nuclear ralthuam hmangih South Korea inkap a si ah cun South Korea cun a letcih ding a si tiih thu a sim ruangah, North Korea cun Do awknak thu puangah a ruatih a ram ralkap pawlkhal ralring tei um thluh dingin thu a pe cih.\nNorth Korea leh South Korea hi tuihlan ihsin an hro aw ringringih, Asinan North Korea hi ram tumsawn ralkap khal neitam sawn leh Nuclear ralthuam khal nei a si ruangah an do awk taktakih North Korea in a Nuclear ralthuam hmangih South Korea a kap taktak a si ah cun South Korea hin nasa zetin an tuar dingih ruah a si.\nAsinan hi ram pahnih hi do aw taktak hai sehla US in South Korea hi a bawm tengteng dingih ruah a siih, tu khalah US cun a ralkap 28.000 cu South Korea ramah a ret lai.\non January 27, 2010 at 6:40 am\nTuikum kan ram hrilawknak ding hrangah nasa zetin thlacam tlang uhsi.\nKhrihfabu nu le pa u le nau, kan theitawkin ttan lak uhsi.\nKan Pa Pathian in ziangkim a ti thei ti kan zum si.\nKa umnak (Bible Mission tlawng kai-in) Penang, Malaysia ah\nburpi thlacam khawmnak kan neih tinten kan ram hrang kan cam tel ringring.\nLeitlun hmunkip ih ummi Khrihfabu Laimi kan zaten thlacam taimak suah uhsi.\nDingfelnak, Remnak le Daihnak cu kan ramah thleng hram seh!\nKan Pathian in a sresiammi Kawlram a duhdawt a si.\nKawlram ah Pathian hmin thang sin seh.\nSaam115:1-8 sirhsan in Burma ram, kan sulphumnak ram hrang\nkhuk bilin, mitthli tla-in, lungrual ten au tlang uhsi.\nKhrih hmin in ka lo sawm!\nOfficial Love Letter says:\non January 27, 2010 at 6:35 pm


A Pasal In A Tlansan, Inn Neitu In A Dawisuak Ih An Vakvai – Meifar\nA Pasal In A Tlansan, Inn Neitu In A Dawisuak Ih An Vakvai\nSeptember 17, 2021 admin Lawrkhawm 0\nKayin State, Myawaddy ih um innsang nu pakhat cu a pasal in a tlansan ruangah innluah man an pe thei nawn lo ih inn neitu in a dawisuak. Umnak ding an nei nawn lo ih a fale 4 thawn lamzin ah an vakvai.\nA semsuahnak an khua Mon State, Mudon khua ih tlung a tum nan tlunnak ding sumpai an neih lo ruangah an thinhar mangbang zet. Kiangkap um pakhat in a hmu ih an thuhla a sutfiang hnuah a bawm.\nKiangkap um pakhat in, “September 11, 2021 zinglam ah Myawaddy lamzin kap ah nu pakhat le a fale 4 cu Mon State, Mudon khua feh dingin motor an rak bawh. Motor pawl cu an ding lawk nan motor tonak ding sumpai zianghman an neih lo ruangah zohman in an phur duh lo.\nZanlam nazi 3:00 hrawngah thu ka va suhfiah ih, Myawaddy khua ah mi inn luah in an rak khuasa ringring. A pasal thawn fate 4 an nei, a pasal in a tlansan ih a pehtlaih lonak cu thla 3/4 hrawng a si zo. Inn luah man an pek thei nawn lo ruangah inn neitu in a dawisuak thu pawl in sim.\nA bak in motor to an tum nan zohman in an phur duh lo, curuangah inn ah ka va kirsal ih thosiileng pakhat, ei le in le nauhak pawl ih hnipuan ding ka la hnuah ka pe hai. Motor ka sangsak ih motor mawngtu hnenah 10000 ka peksak, cun lamzin ih an thil leinak dingah tin an kut sungah 10000 ka pe” tin a facebook cahmai ah a tarlang.\nLeitlun Mi Cungcuang Hrilnak Ah Myanmar Nunau 3 An Tel\nPitar Pakhat Cu Kuangkuah Zuar In A Pasal Damlo A Cawm


Thla 3 Hnu Lawngah A Innsang Pawlin Aumnak An Thei, A Fanu In “A Thi Lo Ti Zumnak Ka Rak Nei” A Ti – Meifar\nThla 3 Hnu Lawngah A Innsang Pawlin Aumnak An Thei, A Fanu In “A Thi Lo Ti Zumnak Ka Rak Nei” A Ti\nMandalay, Maha Aungmyay Township ih um kum 50 mi Daw Pyone cu thla 3 zikte a thuhla theih a si lo hnuah Mandalay’s Obo Prison thawnginn sungah aum ti theih a si.\nMarch 13 sunah Mandalay lamzawhtu pawl cu ralkap pawlin an kap ciamco ih an dum, Daw Pyone tei inn sungah lamzawhtu tam zet an va lut ih an relh. Cutin, lamzawhtu pawl arak humhim ruangah ralkap in a lu ah an kap, kiangkap um pawlin siizung ah an tlanpi.\nCumi hnu reilote ah ralkap pawlin an va la ih a thuthla cu theih a si nawn lo. A innsang pawlin ralkap sakhan, siizung le hmun dangdang ah an hawl rero nan an hmu lo, ralkap pawl khal an va sut ih kan thei lo an rak ti.\nAn innsung ih relh mino 5 khal ralkap pawlin an kai, ṭhenkhat cu an tlansuak thei. An ihkhun hnuai ih relh nunau pakhat in “Ka thiamaw lo tuk, an inn ih kan va relh ruangah harsatnak an tong phah” a ti. Himi sunah ralkap in minung 10 an that ih 20 hrawngin hliam nazet an tuar.\nA fanu Tin Nilar San in “A tir ihsin a thi lo ding ti zumnak ka rak neicia” a ti. Thla 3 zikte hnuah ralbawi in a phone ih Pyin Oo Lwin Military Hospital ihsin Mandalay’s Obo Prison ah an thawn thu a sim.\nAsinan, a innsang pawlin an va tong thei hrih lo, a lawyer in ‘A dam ṭha hrih lo, a lu khalah hliamhma a tuar lai nan siivai pek an siang lo. A kut le ke cu a zeng men thei” a ti. June 24, 2021 ah court hmaiah a lang ding.\nRalkap In Phungki Nunau (Nun) A Pawngsual\n‘Jesuh In In Duhdawt’ Timi Mask A Bun Ruangah An Tlawng Sayagyi In A Kawk


Ni Menmen - Chinland Today Media\nMarch 24, 2009 2:13 am·0 comments\nBawipa ih vancungmi pakhat cu an hnenah a lang ih Bawipa ih sunlawinak cu an parah a rung tleu. An ttih ngaingai. -Luka 2:9\nKumkhat Sung Baibal:– Joshua 16-18– Luka 2:1-24\nCangan thiam Anita Brechbill in God’s Revivalist magazine sungah, “Bawipa ih Ttongkam hi vei tambik cu kan nitin hnattuanlai ah kan thinlung ah hna a ttuan ttheu,” tiah a ngan. Tahtthimnak ih a simmi cu: Zakharias cu a hnattuan kel puithiam hna a ttuanlai ah, le tuukhal pawl an tuu an khalhlai ah, Pathian Ttongkam an hnenah a ra thleng, ti’n.\nCuih thu cu Luke in hiti’n a sim: “Zakharias cu Pathian hmai ah nitin a ttuanmi puithiam hnattuan a ttuanlai ah….Vancungmi pakhat a rung lang (1:8,11). Tuukhal pawl cu an tuu kil in an um….Bawipa ih vancungmi pakhat cu an hnenah a lang ih Bawipa ih sunlawinak cu an parah a rung tleu (2:8-9).\nOswald Chambers in My Utmost for His Highest timi a cabu sungah, “Jesuh cu a ra ding ti’n kan rinnak hmun ah a ra malzet. Kan rin lonakbik hmun le a cang thei lomi thuhla ah a ra ttheu. Hnattuantu pakhat in Pathian hnenah rin tlak mi a si theinak ding cu rin lopi in Bawiipa a hnenah a ra leennak ding hrangah raalring teih um ding lawng a si,” tiah a ti.\nTtha te’n a awkam ngai ih a thuthlun ding kan tiar awk ahcun kan hnattuanlai ni menmen ah Bawipa ih thazaang peknak ttongkam, lamhruainak, thuzirhnak kan ngah men ding.\nTusun Pathian hrangah ziangso ka tuah?\nVeiziat so cawl tahrat in thla ka cam?\nCu tivek in Amah tong in ka rian ding,\nNunnak cu ni menmen an si.\nPathian cu A hmaika ih daite’n a umtu pawl hnenah a ttong


KA RIM HMUINAK HMUN - Chinland Today Media\nKA RIM HMUINAK HMUN\nJuly 14, 2012 8:16 am·0 comments\nLeitlun nun zoh tikah thil ziangkim hin caan leh tikcu an rak nei. Nunnak a neitu hmuahmuah tlanlen daan kan zoh tikah vanglai, that lai caan an rak nei a si. Hmanseh vanglai ciocio ah kan thil ti thei daan le kan rim a hmuinak hmun leh ram cu a bang aw cio lo. Zan rimhmui par cun khua a mawt leh veten a rim suah dingah a tangtunto silo in a caan a kim cun zoih fial leh sim tul loten a rim a suah. Arim in hnar mi abarh ngah cun thimlak khal ah kan hawl ciam co, hmanseh sun ahcun pangpar a sinak langlem loin thinghnah phun khat vekmen a si. Tidai hnuai ih a tlangleng rero rannung pawl khal ti sung ahcun an cahnak thazang suah in dawiman lo leh tihnung za an si. Hmanseh tidai um lonak hmun lei caar ahcun tuah theimi an nei leh fawn lo. Van sang ih zuang rero muvanlai khal khin tidai sungah cun tuah theimi a nei mal zet. Asinan tlun van ih a um lai ahcun vate phunkim leh rul pawl khalin a mah tih in an relh rero fawn. Kiosa (Lion) khal hin thing par ahcun a cahnak thazang suah tum rero hmanseh a duhvek cun a suah thei lo. Ziang ruangah tile a umnak ding hmun leh ram a si lo…..\nLeilungpi cun nikhat hnu nikhat kan nunnak a liampi bangin milai khal hin theihmi (experience) hmuhmi kan nei tam sinsin. Kum a hung tam cun ka vanglai ahcun tiin thunuam relnak ah kan simve theu. Mitampi cun kan ziangkim ah kel kan awh lai hmang kan ti ruangah kan tlawkciar sal theu. Khawte ih tualto pa cu an khua leh tlang ah hruaitu a rak si thei men, hmanseh hmunpi le ram cangkang a thlen tikah amah le mah a ruah awk vekin mithmai a co lo tikah a vuihram sal theu. Pawlkom pakhat ih mi tangkai leh rinsan tlak zetmi mah leh mah khal zum awknak rak nei zetmi, a umnak pawlkom ih simthat leh cawisannak ngah ringringtu cun thinthi zet ih a tuannak ih a pumpek awk a tha a si. Ziangah tile hmun dangah cuvek cu a ngah nawn lo tla a si thei. Asilole amah vek tampi an rak um tla asi thei a si. Kan hlawtlinnak hnatuan ihsin a sangsawn dum ih hmun dang kan cer tikah kan hlawhsam sal theu. Ziangruangah tile hlawhman tha zet hmansehla kan thiam theimi a si lo ahcun sir awknak tamter tu men an si. Hlasak thiam zet pawl cun hla an sak lai ah mipi khaisan leh zohsannak an ngah thei zet. Hla an hun sak tikah hmul thi khal a ding surso thei. Hmanseh hlasak thimtu cun bawhlung lektu pawl an hlawh a tha in thlirtu mipi an nei tam sawn kei khal bawhlung ka sit ding ti bang sehla, laiking puanpi tahtum vek ah a suak men ding. Cu aicun a rim hmuinak hmun ih thinthi zet ih a um kha a hrangah a tha sawn a si.\nHlawhsamnak leh beidawngnak kan ti pawl hi khawitawk in so an hung suah theu. Laimi pawl hin ziang ruangah rinsan tlak ih thiam ngaingai mi kan neih lo, kan farah zonzai ruangah maw asilole lamzin khihhmuh awtu kan neih lo ruangah. Leitlun thu leh nuntu khawsaknak rel tikah sungrual bawng cu kan sim thei ko nan rinsan tlak ngaingai cu kan mal tuk lai deuh a si. Thiam silo thiam vekih um , thei silo thei vekih um, hmu silo hmu vek ih sim, sim leh zirh cu tlawmlak ih ruat ih mahte thiam ngaingai mi nei lo kan tamtuk lai a si. Hminthatnak leh hlawhman duh ruang ih kan thiam lomi hnatuan kan tuan tikah hlawhtlinnak hi ngah a har thei zet. Simsiatnak kan tawn tikah kan tuar thei leh fawn lo. Thil pakhat khat kan tuah dingah kan thluak thawn a taw alu kan hliak thlaihnu ah kan zirmi thiamnak in a bawm sal theu. Cuiruangah nauhak te kan si lai ihsin kan khawruahnak leh theihmi pawl tathriam ding hi nu leh pa ih tuanvo pakhat a si. Tlawng a kai leh ding ko timen ding a si lo.\nKan rimhmuinak hmun leh ram kan thei a sile kan tuannak kip ah thinthi ko in kan tuan thei ding a si. Kan thei fiang lo a sile mi sim leh relmi pohpoh a si hmang ti ah kan cawng ding ih kan tahnak in theihpi leh nawn lo ding. Thuthang tha sim dingih kawhnak a dawngtu cun lei tlun zoh loin a kotu zoh ringring ih a tuan a sile hlawhtlinnak a ngah ding. Kawhnak dawng lemlo ih a tuan a sile a tuan rei deuhdeuh ding ih beidawnnak a ngah deuhdeuh ding a si. Kan fimnak leh thiamnak ih ban lemlomi tuanvo kan tuan tikah kan phurh thei lo ding hngawngkawl ah kan barh aw tinak a si. Mi in ziangtin in ruat ti hi thusuhnak poimawh zet a si. Hmanseh zuamnak ruangah hlawhtlinnak cu a um thei ko. Mi pakhat in kan thatnak thu an sim a sile kan that lonak sim theitu midang an um ti hi kan hngilh lo ding hi a thupi zet, hminthat kan ngahnak hmun vek thotho ih hmun dang ah khal ngahve ding ih ruah awknak kan nei asile thinnaunak lamzin ah ke kan kar thawk tinak a si. Kan khuaruah thiamnak men ih kan tuan dah lomi tuan kan tum a si khal le a cang tluh thei cuang lo fimthiamnak a um thotho a tul a si. Leitlun hruaitu langsar zetzet pawl kan zoh tikah an zirnak ruangah maw asilole an suahsem hlan ihsin hruaitu si dingah danglamnak an nei ti ah ruahnak a um thei zet.\nKan thlawhsuah dawnnak hmun leh ram, thinthi leh diriam zet ih kan tlanlen theinak hmun leh ram hi fiangte ih thei dingih zuam hi kan hna a si. Thinthi ih kan umnak hmun leh kan rim a hmuinak hmun ihsin tampi tuan dingah zuam sawn ding kan si. Kan tuahmi mi ah mi rinsan tlak dingah leh ei hawlnak tlak tiang ko ih kan thiam ding hi duh a um zet. Thiam dawk thiam lo dawk, hmin that duh tuah theimi le nei lo kan si ding hi a duh um lo zet. Mi khal in an tuah thei a si lo maw ti lawng men ih kan tumve asile capo tuahnak ah in hmang ding a si. Kan thiam lonak ah huaisen zet ih zir mai, thei lonak ah thei dingih zuam. Mi sim leh relnak ih kan rel duh a sile thei dingah tawllak nei lo ih suh mai hi a tha a si. Tlangcung sawkhlei par pawl cu kan lungleng tertu leh kan sim nin thei lomi pangpar a si ruangah phairawn lam ah cingtumin kengthla nungla kan hlawhsam men ding. Ziangah tile a umnak ding a silo. Tlangpar zilthli thiang lennak ah mahten ummen in par suah ringring sehla miphun kip thlir kuahko mi pangpar mawi a si ding. Pawlkom ih tangkai zet ih kan cangvaih theinak hmun le mi in rinsannak hmun hi kan thei a poimawh zet. Cuiruangah kan zapi ten kan rimhmuinak hmun thei fiangin thinthi leh diriam in rinsan tlak leh zum tlak kan si theinak dingah zuam sinsin uh si.\nNi Sunglawi Chin Kum Thar (Pathumnak ngahnak cahram)\nLeng U le An Dinhmun


New York Ah Meithal Danthar Tuah - Chinland Today Media\nNew York Ah Meithal Danthar Tuah\nJanuary 17, 2013 11:00 pm·0 comments\nNEW YORK : New York state sung ah, meithal thuthawn pehpar ih kilhimawknak ding thu ah, mi tamsawn ih vote in a neh ruang ah, danthar tuah in, New York state sungah cunralkap pawl ih an hmanmi vek rifle cu zuar sian a si nawnlo ding.\nNikum December ih, Sandy Hook Elementry tlawng ih thahawknak rapthlak a um hnu in, US rammi tampi cun cozah hnen ah, meithal thuthawn pehpar in ngennak an rak nei celcel. New York state ih governor tuantu, Democratic party mi Andrew Coumo cun, “New York mi kasi hi tui can ah cun ka suangaw zet.\nThiltha tuah duhnak thinlung kan neih hi a thatuk mi asi” ti in asim. Coumo hi 2016 president hrilnak ih zuam tumtu pakhat ih theihmi asi. Cumilai ah, National Rifle Association lawngte cun, an duhlothu an rak aupi ve. Meithal dan tuahtu cu NY Secure Ammunition and Firearms Enforcement Act ( NY SAFE ) ti in hmin an pe. US State lak ih Meithal dan nei hmaisabik an si.\nNew York Ah Hritlang Ralrinnak Puan Asi\nSuak / Piang Hrihlo Naute Pawl Sunnak US Ram Ah Nei Ding\nUS Le Japan Tuantlang Vivo Ding\nCanada Mi In Phillippines Thuthennak Zungah Mi Kapthat\nUSA Ramsung Ih Tlawng Zirhtu Hrekkhat Meithal Keng Ding


Tlawngta Nauhak 13 A Sualpi Ih 9 In Nau An Pai – Meifar\nTlawngta Nauhak 13 A Sualpi Ih 9 In Nau An Pai\nIndonesia tlawng saya in tlawngta nauhak 13 a sualpi ih 9 in nau an pai hnuah nau an nei. Kum 36 mi Herry Wirawan cu sakhua saya Islamic boarding school ah zirhtu a ṭuan, 2016-2021 kum sungah tlawngta nauhak kum 12-16 mi pawl cu arak itpi ṭheu.\nTlawnginn sung, hotel le inn ah a hruai ih a sualpi. A tlawnginn ih nauhak pawl cu khuate lam, innsang harsa zet ihsin tlawng va kai pawl an si. Indonesia ram mipi pawl hi an harsa zet ruangah sakhua tlawnginn ihsin tlawngkai khal an tam zet. Cumi lakah zirhtu umṭha duh lo khal an tam ruangah buainak an nei ringring.\nTuahmawh tong innsang lam in an relsuak ngam lohli lo, tlawngta nauhak pakhat cu an inn ah ava tlung ih nau aneih hnuah a nulepa in palik hnenah taza an cuai. Cumi hnu ihsin zirhtu Herry cu palik pawlin an kai ih a sualtuahmi pawl an phosuak.\nZirhtu Herry khalin a sirawk thu a rel ih tlawngta le an innsang pawl hnenah ngaihthiam a dil. Khuasung mipi pawlin thihdaan orhter dingin an dil nan Human Right pawlkom in an duh lo, curuangah damsung thawngtla dingin a thu an ṭhencat cu tuahmawh tong innsang pawl an di a riam lo tuk ih “Pathian in thuṭhen leh hram seh” an ti.\nTlawngta nauhak pawl ih fa cu The Children and Women Protection Agency pawlin an la ih an kilkhawi. Tuahmawh tong innsang pawl cu an ram cozah in zangnadawmnak pe dingin a tawlrel rero lai.\nInn Urkangtu Ralbawi Ke Bul\nMalaysia Ramsung Ah Ralhrang Duhlonak Duhphorhnak An Tuah Ih Palik In An Kai


Thok Saal Dingin A Tlai Tuk Zo Maw? | Falam Online Media\nNovember 14, 2020 November 14, 2020 Ni Hnem Sung\t0 Comments\nMilai na si ruangah na nunlamtluan ah sunralnak tampi na tong men thei. Zokhal thil ziangkim ah kan famkim thluh lo. A sambau thei lomi hlawhtlinnak nunlamtluan ah zohman kan feh lo. A caan ahcun na hmuitin a pit thei, na thu ṭhencatmi a palh thei, na timlamnak a tlasam thei ih sunralnak in na cem thei.\nAsinain tlaksiatnak in mi hlawhsam ah a lo tuah lo. Na bei a dong hlan sung cu na hlawhsam dah hrih lo. Raldonak ih na sun ruangah raldo na hlawhsam tinak a si lo. Hmat ngah ding zat na ngah hrih lomi kha leknak na hlawhsam tinak a si lo. Na zuam thei hrih lai. Thomas Edison kha meitlet sersuah thei dingin Element dik ngah theinak ding hrangah vei thawngkhat lai a tlasia. “Ka hlawhsam hrih lo. A cang thei lonak vei thawngkhat ka hmusuak tinak a si,” ti’n a ruat sawn.\nNa tlaksiatnak kha hlawhsam ah ruat aw hlah. Cu hnakin fimzirnak ah ruat sawn aw. Nangmah le nangmah kha himi hmuhtonnak in ziangmi ka zirsuak timi sut aw hnik aw. Thufim sung ah hlawhsam thuhla a nganmi hrekkhat kan zoh pei. Thufim zate in a tican theinak ding hrangah siar aw tiah ruahnak ka lo pe duh.\nHlawhsam in kan ruah awnak san cu\n1. Kan timtuah cia lo\nMifimvar cun harsatnak a rami an hmu ih an kian thei; Ziang a ruat cuca lo pawl cun harsatnak an pan ih neh hnu ah an sirawsal theu. (Thufim 27:12)\n2. Ka tlasam thei lo tiah kan ruah awk lai ah\nZokhal tangdornak a neih hlan lo cu upatank pek a si dah lo; Mi hngal pawl cu siatnak lamzin ah an um. (Thufim 18:12)\n3. Thaap kan ngam lo caan ah\nMidang ih an lo ruahdan poisa tuk ih um khi tihnungza a si; Asinan Bawipa na rinsan ahcun phan ding a um lo. (Thufim 29:25)\n4. Tuan deuh in dung kan siip tikah\nMi zaangzel cun thil tampi a duh zet theu. Asinan zianghman a ngah cuang lo. Hnatuan zet mi cun a duhmi pohpoh a ngah theu. (Thufim 13:4)\n5. Pathian hmuhsaknak kan cohlang lo tikah\nMi hrek in lamzin dik tiih an ruahmi a netnak ah thihnak ih mi hruaitu lamzin a um. (Thufim 14:12)\nNa ruahsan vekin thil a cangsuak lo tikah zuamcawhnak ka tong ti mai aw. Mawhthluknak, phuanhlamnak lole puhnak tuah hnakin na hmuhtonmi in ziang ka zirsuak ngah ding timi hawl sawn awla a thar in thok aw. Mah le mah zaangfah awknak sangka khar aw. Na hmailam caan ah t’hum aw awla Pathian hmuhsaknak thlun aw. Pathian in kan palhnak tumpi sung ihsin kan hrangah a t’ha bik in hruai thei.\nDunglam ah kir in a thar kan thok saal thei lo. Asinain tuni ah a thar kan thok thei ih thil thar kan tuah thei. Tho awla zuamnak t’hehsuak aw. Thok saal dingin a tlai tuk zo maw? Tlai lamlam lo.\nCangantu – Salai Thawngpi/Ramthlo\n← Zuar ding mi Cawhawi sung ih Bualawtu Thawng an thlak\nPresident Donald Trump hin Ziang vek Rawl ei in ziang a In ṭheu? →


AAPP in Rampi buainak ih nunnak liam le Kaihkhih tuarzo cazin pholang - Falam Online Media\nAAPP in Rampi buainak ih nunnak liam le Kaihkhih tuarzo cazin pholang\nRalkap uknak duhlo in lamzawh duhphorh cangvaihnak nei ruangih nunnak liamzo mipum 50 an um zo ih minung 1790 hrawng cu kaihkhih an si zo tiah Assistance Association for Political Prisoners (Burma) in a phuang.\nHimi report cu February 1 ihsin thok, AAPP in fumfe zetih ngankhum mi a siih March 7 ah offcial in an pholang mi a si.\nReport ahcun “kaihkhih tuarzo 1790 lakah thawngthlak dingih thuṭhencat sakzo 7, thubuai tuah sakin kaihkhih dingih warrant suahsakzo, hmunhim ih relhtu 70 le luatsuaksal 318 an um” tiah pholang a siih atufang ralkap/palik kut ih um cu minung 1472 an si.\nAAPP cun atufang ralkap pawl ih cetcangdan khal nasaten a sawisel ih duhdah zetin mipi hrem rerotu ralkap pawl khal Daan vekih hrem an si theinak dingin international humanrights pawlkom hnen ah nornak a nei rero thu khal a tarlang.\nAssistance Association of Political Prisoners (Burma) cu zalen NGO pawlkom pakhat a si ih ramkhel thuhla ruangih kaihkhih rak tuar dahtu pawl ih dinmi rinsantlak pawlkom pakhat an si.\nAtufang Myanmar rampi buainak thu khalah ramsung in siseh, ramleng lam khalin siseh theitawk suahin a cangvai ih ralkap ukhruainak ruangih kaihkhih hremtuar cazin khal nitinten a tarlang tumthu a phuang a si.\nRalkap ukhruai dodalnak ih kaihkhihtuar hruaitu/mipi, reporter kaihkhihtuar le CDM cangvaihnak tvk ruangih kaihkhihtuar na thei a si le a tanglam tarlangmi address pawl ah simthei theih a si.\nDownload : Kaihkhihtuar cazin (March 7 update)\nDownload : Hliamtuar le mithi cazin (March 7 update)\n← Ralkap tirhkoh sidingih ruahmi mipali cu Hakha mino in Hrem\nA Tlawngta pawl in Dr. Ngun Hnem an Mual Phoh →\nSeptember 11, 2021 September 11, 2021 Ni Hnem Sung 0


Thailand Ram Ih Hnaṭuan Kawlram Nu In Awngbali 6 Million A Poh Ngah Ih An Pu In 1 Million Lawng A Pe, Cumi Hnuah Buainak A Tong Vivo – Meifar\nThailand, Bangkok khawpi ih hnaṭuan Myanmar fala kum 20 mi Nang Daw in Thailand awngbali 6 million (6,000,000) a poh ngah nan an pu in one million lawng a pe. July thla cem zik zawngah an pu in a birthday party a ṭuan ih hnaṭuantu 16 thawn rawldawr ah rawl an va ei.\nAn rawlei laiah awngbali zuar an va ih an pu in pakhat ciar a leisak. An pu in “Nan poh ngah asilen a hrek veve kan ṭhenaw ding” a ti, July 1 sun ah awngbali result a suak ih Nang Daw ih awngbali number 713517 in pakhatnak laksawng a ngah.\nHnaṭuantu zaten an lungawi tuk ih an pu hnenah an sim thei, an pu in awngbali cu a laksak ih ziangkim a tawlrel. An pu in Nang Daw hnenah ‘Hnaṭuantu 16 pawl khal, mi pakhat ah thawng 50 ciar na pe ding, cun awngbali cazin ngantu hnenah ting 2 pek a ṭul a tiih Nang Daw khalin a cohlang.\nCutin a hrek veve an ṭhenaw dingih Nang Daw in 2 million le ting 2 a co ding tin an lungkim. An pu in paisa ava suah ih July 4 sun ah 1 million baht lawng a pe, hnaṭuantu 16 hnenah sumpai zianghman a pe lo. An pu in “Thlatinten bank ihsin thawng 50 ka lo kuat ṭheu ding” a ti.\nCumi hnu ihsin an pu in a zohṭha nawn lo, an company ih hnaṭuan a tlangval khal a hmuhsuam ih hnaṭuan harsa a fial ṭheu. An tuar thei nawn lo ruangah an pahnih in an suak, July 29 sun ahcun danglam zetin an umnak inn ah Thailand palik pawl an va lut thutthi ih hnaṭuan theinak card an nei le nei lo an ra check.\nHnaṭuan theinak card neilo pawl cu an kai, a tlangval khal a card arak thi zo ruangah Thailand palik pawlin an kai ih Min Buri palik sakhan ah an khum. Kum reipi sung hnaṭuan in an rak khuasa zo ih palik check-up tivek khal an tong dah lo, awngbali thuhla ah an pu thawn an buai hnu ihsin palik pawlin an va check-up thutthi ruangah an pu in a hek a si ding ti an zum.\nA tlangval thubuai cinfelnak dingah a sumpai dang cu an pu hnenah ava dil ih arak pe duh nawn lo. Amarin News Agency pawlin an pu cu thu an va sut ih awngbali a poh lo arak ti, innluah man an pek thei lo ruangah thuphan an per ih ka hnenah hna an ṭuan nawn lo ruangah ṭuanvo ka laksak thei lo arak tisan men.\nAmarin News Agency pawl khal ramri langin nan ra cangvai ruangah taza ka lo cuai ding tin arak hringhro bet. Amarin News Agency pawlin a birthday sun ih an rawleinak ah thu an va sut ih dawr kiltu in ‘Rawl an ei laiah awngbali zuar ara ih pakhat ciar a pe” tin arak simfiang.\nThailand lawyer pakhat in ‘Ramdang mi hnaṭuan pawlin awngbali an poh ngah ahcun sumpai an ngah thei ko. Umhmun khuar theinak card an neihlonak thuhla cu thuhla dang a si’ a ti. An pu hi taza an cuai ve asilen mibum thubuai orh thei ringring a si, asinan anmah khal thubuai mallai cu an neih phah ding ti a zumum. Ziangtin an cangvai vivo tum ti cu theih a hrih lo.\nAirport Ah Minute 3 Lawng Hnamawk Siang Tin Ca An Tar


INDIA RAM IH LOVE COMMANDOS (repost) – Ethuthang\nINDIA RAM IH LOVE COMMANDOS (repost)\nJanuary 7, 2018 June 8, 2018 Iris Hnem World\nHnam, milian le farah, biaknak thleidanaw zet nak India ram ih fala tlangval neiaw tamsawn cu duhdawtnak diktak siloin nu le pa pawl ih an duhsakmi nei fial ruang ih tthitaw an tamsawn. Hnam le sinak thlauaw ruangih neiaw theilo mino mah le mah thataw tla an tam zet. Hnam phunniam, farah le biaknak dang mi nei ruang ih mah nu le pa, sungkhat unau rori ih thahtuar (Honor Killng) khal siarcawklo in an um.\nHivek nu le pa duh thlunlo, mah nunnak thap rori ih mai duhdawtmi thawn neiaw pawl humhim ding ah Love Commandos timi NGO pakhat cu kum 2010, Delhi ah an din thok. Journalists, businessmen, lawyers le Human rights activists pawl komkhawmaw ih tuahmi a si ih an hnattuan bik cu nu le pa sungkhat unau pawl thu el in mah duhdawt taktak mi thawn neiaw pawl humhim in a leng mi zohman theilonak hmun ih hmun khuarsak a si ih an humhim mi nupa hnattuan nei in an mah ten an cawmaw thei tiang an enkol.\nAn din pekte ah cun Peace Commandos ti asinan Love Commandos tiah a hmin an thleng leh.India hmun dangdang ih um member 2000000 lenglo an nei ih nikhat ah bawmnak dil in phone call 400 luan an dong ttheu. Mi thupnak ding inn 450 luan an nei ih leitlun hmuntin in sumsaw bomnak an dong ringring.\nMi tam zet ih ngaihven zet mi NGO an si ih India film star Aamir Khan in a television show Satyamev Jayate ih love commandos co-founder Sanjay Sachdeva interview a neih hnu ihsin India ramsung, ramleng mi tam zet in an thei phah thluh.\nUK based film maker Miriam Lyons ih zukmi an thuanthu na zohduh le The Love Commandos ti hmin in YouTube ah a um.\n← TRAFFIC JAM IN TERRORIST PAWL CANGVAI THEILO DING IN A KHAM TI RECORD VOIKHAT NAK\nROMANIA RAM IH NUPA TTHENAWTUM PAWL AN RET LAWK NAK “divorce reconciliation room” →\nNAMTE 100,000 THAWN TUAH MI, MILEM (KNIFE ANGEL)\nJanuary 5, 2018 Iris Hnem Comments Off on NAMTE 100,000 THAWN TUAH MI, MILEM (KNIFE ANGEL)\nApril 2, 2018 Admin Comments Off on TV Sung ih An Cangvaidan Cawng ruangah Kum 8 nute Awkaw That Ngah Pang\nVANCUNGMI A SIDING TIIH AN ZUM MI LEITLUN HMUN DANGDANG IH AN ZUK NGAH MI VIDEO\nMarch 6, 2018 Iris Hnem Comments Off on VANCUNGMI A SIDING TIIH AN ZUM MI LEITLUN HMUN DANGDANG IH AN ZUK NGAH MI VIDEO


GAZA BUAINAK IN ISRAEL IH KAWLRAM MI UM PAWL A THAM BAN LO - Chinland Today Media\nJanuary 7, 2009 12:33 pm·0 comments\nKawlram zungpi (Embassy) Israel khawpi, Tel-aviv ih um cun Israel le Palestine pawl buainak in Israel ramsungih Kawlram mi, hnatuan le tlawngkai pawl a tham buai ban loh thu le, ralkap pawl khal in an hnatuannak zianghman an ti buai lo thu a phuang.\nKawlram zungpi ih hotu pakhat cun, Kawlram mi pawl an umnak khawpi le tui buainak hmun Gaza hi a naihawklo thu a sim ih, culawng hman si lo ih, khawpi hrimhrim cu ralkap in buainak an pek lo thu a sim tel.\nHi ram ahhin kawlram mi 50 hrawng cun suahnak sak lam ah agriculture lam training in an um ih, minung 20 hrawng cun hna an tuan. Israel hi kan kawlram mi tam zet in hnatuan an hawlnak hmun a si ruangah, a thup tei hnatuan ziangzat lai an um ding ti cu theih a si hrih lo.\nKhatlam zawngah, Israel in Dec. 27 ih raldo an thok ihsih Philistine mi 600, nunau le nauhak 100 telin thihnak an tuar zo ih theih a si.\nPalestine Hamas Pawlin An Hruaitu Thar Hril


Pasal Hrangih Thusim - Chinland Today Media\nJune 27, 2009 7:22 am·0 comments\nKa fapa, na nu le na pa ih simmi thu kha ttha te’n ngai aw. – Thufim 1:8\n– Job 8-10\n– Tirhthlah 8:26-48\nTthit um hlan ih bachelor party an tuah ttheu tikah zuri le nunnuam ih au-kionak in a sibik ttheu. Hih party ih ruahnak cu nupi tthitu ding pa a rei hlan ah innsang ah daite’n umhar in a um cing ding ti a si.\nKan dung naite ah ka tupi pakhat in nupi a tthi. A dinpitu ding pa a rualpa in ka tupa Joel ih hrangah bachelor party a tuah sak. Asinan midang pawl ih tuah daan kel vek si loin danglam deuh in thianghlim te’n a tuah sak. Mopa ih hmailam nunnak thar hrangah a tthahnem dingmi ruahnak tthattha run keng cio dingin a sawm mi pawl hnenah a dil hngai.\nCuih thaithawh ei khawmnak ih ka va thlen tikah lungawinak mit-hmai thawn pa pawl, pu pawl, unau pawl le rualpi pawl thathozet in thu an rel rero. Mopa ih pa le monu ih pa kha an Khristian innsang ih an rak tontehmi thuhla pawl an simter. An thusimmi cu an bulpak nun, thutak ih tonmi le Bible thawn pehpar awmi tla an si.\nThufim ngantu in, “Ka fapa, na nu le na pa ih thusimmi kha ttha te’n ngai aw. An zirhmi ..na lu hrangah lupawng mawizet a si ding” (Thu.1:8-9) a ti.\nNupa thar tampi in an tthit awknak cu anmah hlan ih a rak umkhat zotu pawl ih hmuhtonmi fimnak theih duhnak thinlung thawn hram an thawh asile ziangtluk in so Pathian cu sunloih upat a co ding?\nDuhdawttu, mifim le tangdor nun neitu pawl hnen ihsin,\nRuahnak pekmi a ngaitu hna in pe aw, Bawipa;\nCuti cun sawm-ngiarnak kan ton tikah,\nKan riilbah nawn lo ding.\nMidang hmuhtonmi par ihsin fimnak ngahtu cu mifim taktak a si.\nA Theicia Zo\nThinlung Mitthlam In Suai